정조 0년
丙申九月二十四日辰時。上御興政堂。大臣備局堂上引見入侍時。左議政金尙喆。右議政鄭存謙。漢城判尹具善復。行司直徐命善。行戶曹判書鄭弘淳。行工曹判書朴宗德。行吏曹判書李重祜。禮曹判書鄭尙淳。刑曹判書李福源。戶曹參判張志恒。行副司直尹得養。行副護軍李柱國。行副護軍李漢膺。行副司直權噵。禮曹參判沈履之。江華留守李瀰。行副司直金魯鎭。吏曹參判徐浩修。大司憲徐有隣。大司諫趙瑍。掌令具修溫朴祐源。校理朴天衡。都承旨洪國榮。左承旨鄭民始。右承旨金鍾秀。左副承旨兪彦鎬。右副承旨徐有防。同副承旨李鎭衡。假注書徐龍輔。事變假注書宋俊載。記注官金鳳顯。記事官卜台鎭。以次進伏訖。尙喆曰。日氣漸寒。聖體。若何。上曰。一樣。尙喆曰。王大妃殿氣候。何如。上曰。一樣。尙喆曰。惠慶宮患候。今則快差耶。上曰。尙未快差矣。上曰。頃者已諭敷心之敎。大體論之。不但卿等可以知之。在廷諸臣。亦不可不明白知之。故方有一篇洞諭。卿等聞之。仍命國榮讀備忘。讀訖。尙喆曰。臣等於再昨前席。已承敷心之敎。臣雖無狀。豈不仰體偕之大道之聖意乎。臣若有一毫他心。臣年今七十矣。更有何所望。而自至於欺君欺心之科乎。以臣心推之。在廷諸臣。孰有異哉。存謙曰。今伏見絲綸下者。太平萬世之基。自此始矣。辭意丁寧懇惻。可以見打破藩籬。偕之大道之聖意。臣不勝欽誦禶祝之至矣。上曰。頃已諭之。而右相以下。未及聞之矣。雖以右相之論言之。近日之新出凶逆。有浮於辛壬者。有不下於辛壬者。豈可獨謂之彼邊爲逆邊乎。然則若欲以逆賊之多出。捨而不用。其將無彼此盡捨。將於何處。更得別人來乎。方當一初之時。無論彼此。惟當同心同力。偕之大道矣。存謙曰。實如聖敎。今日在廷之臣。孰不奉承乎。尙喆曰。古者有進退之時。朝廷之上。殆無寧人。先大王建蕩平之政。至今治平。惟殿下繼先王之治。無論彼此。惟才是用焉。上曰。頃日未聞之卿宰。亦各言之。善復曰。臣武夫也。但有爲國之心而已。豈有他心哉。宗德曰。今聞敷心之敎。有足以孚感豚魚。近日之所出凶逆。不下於辛壬。則豈有此邊彼邊之優劣乎。今此聖敎如許。在廷諸臣。孰不奉承乎。有隣曰。敷心之敎。如是懇惻。臣等不勝欽仰之至。今此絲綸。廣加頒布。使八道臣民曉然知之。則尤爲好矣。噵曰。旣已勉飭。今又洞諭。無論彼此。孰不仰體乎。自前所謂偏論云者。皆是私意中出也。今則國是大定。孰敢復以私心萌於中哉。履之曰。今伏聞敷心之敎。實爲宗社神人之福矣。聖敎如是懇惻。而若不仰體。是與夷狄禽獸無異也。自前老論之攻斥少論者。不過曰扶護凶逆。今則老論中所出凶逆。不下於辛壬之逆。則更有何攻斥之言乎。瀰曰。再昨有諸臣入侍之命。而小臣家則父與祖嘗超然於彼此色目之中。每於家庭之間。以如或染跡於色目。便非吾子孫爲言。故小臣兄弟。習聞此言。銘在心中。初不以色目中人自處。故日昨入侍之命。小臣兄弟則未敢入參矣。追伏聞伊日筵敎。則自上洞諭。丁寧懇惻。已不勝欽仰。而今又伏見所下綸音。臣尤寸忱益激。凡在廷諸臣。孰敢不仰體聖意。而至於小臣則尤有別焉。今若不仰體聖意。則是不但負國。實負臣之父祖矣。尙喆曰。此備忘。非但頒布於朝報。可以頒布於八道矣。上曰。令政府頒布。命諸承旨先退。尙喆曰。濟州監賑御史柳焵狀啓中。以爲移轉皮牟八千五百四十五石零。會錄於三邑軍資常平兩倉云矣。從前此事。旣有本府狀請之例。御史體段。亦與牧使有異。而國穀區處。事面不輕。則不稟朝家。直爲處置。有關後弊。不可以事過而置之。當該御史。罷職。何如。上曰。依爲之。出擧條尙喆曰。北路民事。最爲可悶。至有御史監賑之命矣。此時生穀。實爲緊務。而聞三南米商。雖有貿遷之意。但以巡營之行裝。納稅船泊所到邑。隨處徵稅。每多退沮不赴之弊云。如此之歲。恐不宜膠守常例。北道營邑。姑勿捧稅之意。發關知委。亦以此狀發關於三南道臣。使之明白曉諭。以開穀商船粟之路。恐似得宜矣。上曰。右相之意。何如。存謙曰。臣意亦以此爲宜矣。上曰。依爲之。出擧條尙喆曰。備局堂上趙㻐。數次賓對。連不進參。事甚未安。從重推考。牌招察任。何如。上曰。依爲之。出擧條尙喆曰。京貢人蔘。旣有權減其半之特敎。年來關西添價小米三千石。自當在停止之中矣。上曰。依爲之。出擧條尙喆曰。俄者禮曹參判沈履之。有所言於臣矣。下詢處之。何如。上曰。禮參之所言何事。履之曰。臣有區區之意見。故俄與大臣相議矣。使事體面爲重。而今番謝恩使兼行於節使。事體有所如何。故與大臣有所酬酢矣。上曰。初欲兼行於節使者。不但我國之省費。亦爲彼國之除弊故矣。今此禮參所奏之言。亦甚好矣。大臣之意。何如。尙喆曰。勅行牌文。尙無消息。若於來月。未及出來。則其勢自然。更送謝恩使矣。命書傳敎曰。今番謝恩使勿兼於冬至使。別爲差出。又命書傳敎曰。政事當日爲之。命志恒進前。上曰。設置都監者。欲立軍兵之紀律也。古語有之曰。兵驕者敗。近來都監之軍兵。或着笠。或着敝衣。兵之驕豈有甚於此乎。將臣今適入侍。此後則令軍門嚴禁。若有見捉者。用以軍律。若又未禁。該大將難免罪責。以此知悉。命書傳敎曰。與初料有異。而喬桐水使之不卽狀報。亦不卽發送吏卒之罪。在所難免。至於監司。不但此時數遞可悶。果如狀啓。見失於他道。則宜有參酌之道。京畿監司鄭光漢。姑先從重推考。又命書具善復李鎭衡洪樂性疏批。又命書傳敎曰。兵判批下。卽爲牌招察任。噵曰。係是臣職掌事。故敢此仰達矣。司䆃寺新粳米封進。曾因傳敎。以十月令爲定式矣。自辛卯以節早。報司饔院。至其年臘月。連以舊粳米封進而翌年正月。始以新粳米封進矣。今年亦依近例擧行。上曰。依爲之。出擧條重祜曰。臣於日昨政注。有做錯之失。惶悚敢達矣。近來臺望苟艱。而獻納排擬之除。考見侍從案則沈重奎名下。以在喪終制懸錄。故果爲首擬。追聞重奎姑未闋服云。臣旣有不察之失。惶恐待罪矣。上曰。勿待罪其望勿施。出擧條有隣瑍修溫在源天衡所啓。和緩與厚謙前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非和緩之爲窩主。而厚謙雖命置法。和緩爵號自如。尙逭王章。輿情憤鬱。久而益激。請和緩爲先削去其號。依律處斷。上曰。不允。又所啓。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其罪負。不可付處而止。則日昨近地移配之命。尤失太寬。請還寢付處罪人韓翼謩延安府移配之命。仍施遠竄之典。上曰。不允。又所啓。付處罪人金相福。以天生妖邪之性。具萬古宵小之行。斷其平生。直一鳳漢之影子也。蝨附狐媚之態。人不忍正視。趨勢財利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其腹心爪牙。指忠爲逆。指逆爲忠。嫉視士流。如復私讎。眞與麟謙恒簡輩。腸肚相連。打成一團。其居相職也。荐剡取捨。先承鳳漢之風旨。又聽麟謙之指揮。使賊勢鴟張。凶謀益肆者。皆相福之所贊助。而昨冬徐命善疏出之後。宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。至下中官拿鞫之聖敎。雖其成命還寢。而相福之包藏禍心。昭然難掩。若翔雲之換父易祖。乃人倫之大變。而相福實自主張。滅絶天常。萬戮難逭。而畢竟雲賊之妖惡。亦出於相福之釀成。以雲招中疏草一本。送于領府事云云觀之。其爛熳和應。灼然可知。逆雲旣已伏法。而相福獨爲晏然者。揆以王章。寧有是理。今以筵話傳說。論相福之罪者。眞是緦功之察耳。且麟謙雲諸賊。亘古所無之惡逆。而拘於平法之新令。孥戮之典。不得快施。輿情之憤鬱。去而愈激。況相福本以洪家之人。與此三賊。凶謀祕計。無不參涉。則到今罪名。不可止於付處薄勘者。明矣。則日昨近地移配之命。揆以國法。尤豈不失之太寬乎。請亟寢付處罪人金相福公州牧移配之命。爲先施以遠竄之典。上曰。不允。以上出擧條有隣瑍修溫在源所啓。尹養厚之於厚賊。締結綢繆之狀。固已狼藉難掩。而到今彰著之罪犯。尤有所萬萬驚憤者。其窮兇情節之究覈處斷。不容小緩。請巨濟府荐棘罪人尹養厚亟令王府拿鞫嚴問。快正王法。上曰。不允。又啓曰。今番獄事。商輅善海之書札中凶言悖說。實是亘古所無之逆節。而趾海纘海爛熳同情。渠旣自服。則今此酌處之命。實爲失刑之大者。請穩城府定配罪人趾海。濟州牧定配罪人纘海。更令王府拿鞫嚴問。快施當律。上曰。不允。又啓曰。敬彬成運之與若淵。相簡爛熳綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲拿鞫得情。上曰。不允。又啓曰。尹象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢尹象厚放歸田里之命。仍施絶島定配之典。上曰。不允。又所啓。洪樂任所處之地。顧何如。而交結凶徒。敢以溫室樹等語。爛熳酬酢於逆雲。綢繆往來於賊謙。名出凶招。非止一再。其在獄體。決不可不嚴覈得情。請洪樂任亟命王府拿鞫嚴問。上曰。亟停勿煩。又所啓。嘻噫痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢肆然以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。嘻噫。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。洞諭昭布。輿情咸激。揆以國法。不可以戚屬容貸。請黑山島定配罪人金龜柱。依律處斷。上曰。不允。以上出擧條有隣修溫在源所啓。妖宦壽賢之締結。一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。上曰。不允。又所啓。述海所犯貪贜之外。其在京之時。趾海纘海相簡綢繆密謀之情跡。必無不知之理。請鏡城府定配罪人。述海拿鞫嚴問得情。上曰。不允。又所啓。洪龍漢。以麟漢之弟。諂事厚謙。至於約婚。則其聲勢之相援。情跡之相關。推此可知。當此鋤治黨與之時。不可置之於輦轂之下。請洪龍漢遠地定配。上曰。不允。又所啓。國朝用人。惟在科目。而其試取之不公。莫有甚於乙未五月庭試。榜眼一出。國言喧藉。物情之駭惋。久而未已。其在嚴科場重選擧之道。不可以時月之稍久。置而不論。請罷乙未五月庭試榜。上曰。不允。又所啓。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請爲奴罪人河翼龍金重得亟命王府拿鞫得情。快正王法。上曰。不允。又所啓。賊翔之妖邪釁累。豈尋常參訪之類。而安大濟之往來其家。旣發渠招。則其酬酢之情節。不盡究覈。遽蒙宥釋。此雖由於我聖王好生之德意。論以鞫體。決不可放逐而止。請放逐罪人安大濟更令王府拿鞫得情。上曰。不允。又所啓。李克生前後罪惡。已悉於憲臣之啓。道伯之狀。而其所犯贜。猶屬餘事。向來一疏。萬萬無嚴。當此麟漢伏法之後。其在討凶鋤黨之道。決不可容貸也。明矣。請河東府定配罪人李克生依律處斷。上曰。不允。又所啓。錫達以厚賊之父。尙今偃息於覆載之間。輿情已極齊憤。而況且犯贜之數。死有餘罪。以此以彼。決不可杖配而止。請梁山郡定配罪人錫達依律處斷。上曰。不允。又所啓。金漢耆辛卯二月之事。雖出於其侄之慫慂指使。而罪大乘間。跡涉同情。幾乎貽累於先大王聖德。日昨備忘。仰認分析之意。而揆以國法。有難曲貸。請削黜罪人金漢耆亟施竄配之典。上曰。不允。瑍所啓。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倐。如鬼如蜮。而今其凶肚眞贜。綻露於凶賊載興文書中所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠更令王府嚴鞫得情。快正王法。上曰。不允。又所啓。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢更令王府拿鞫嚴問。依律處斷。上曰。不允。又所啓。旌義縣荐棘罪人尹泰淵。本以凶猾之性。素畜跋扈之志。交結厚賊麟漢。作爲腹心瓜牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵。敢售護逆之計。觀之。其於平日稔受泰淵之慫慂。故陰護麟漢。卽曲爲泰淵之地。當此厚賊麟漢置法之後。其陰謀綢繆之狀。尤不可不究覈。施以當律。請旌義縣荐棘罪人尹泰淵亟令王府拿鞫嚴問得情。快正王法。上曰。不允。又所啓。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得亟令王府拿鞫得情。快正王法。上曰。不允。又所啓。李弘濟地旣卑微。跡又閃倐。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請南海縣定配罪人李弘濟亟令王府拿鞫嚴問。上曰。不允。又所啓。新除授正言尹尙東時在京畿長端地。正言金履鏞時在忠淸道永同地。請竝斯速乘馹上來事。下諭。上曰。依啓。命退。諸臣以次退出。